Sánchez pídelle por carta a Ayuso unha xuntanza para abordar a crise sanitaria en Madrid | Noticias de Galicia | CRTVG\nPublicado o 17/09/2020 19:06\nO presidente do Goberno, Pedro Sánchez, envioulle este xoves pola tarde unha carta á presidenta da Comunidade de Madrid Isabel Díaz Ayuso co obxecto de lle pedir unha reunión in situ para trataren o avance da pandemia na rexión e trasladoulle a súa disposición de desprazarse á sede do Executivo autonómico na Porta do Sol.\n"Desexaría ter a oportunidade de estudarmos conxuntamente o modo de reforzar os esforzos e medios que poida achegar o Goberno a fin de superarmos canto antes os momentos críticos que atravesa a rexión en beneficio dos seus cidadáns", afirma na súa misiva.\nA Comunidade de Madrid estivo demasiado tempo soa.\nCelebro que o presidente do Gobierno acceda por fin a reunirse comigo. https://t.co/owsZSSotru\nA presidenta da Comunidad de Madrid celebrou que "por fin" o presidente do Goberno accedese a reunirse con ela para tratar a crise sanitaria do coronavirus.\n"A Comunidade estivo demasiado tempo soa. Celebro que o presidente do Goberno acceda por fin a reunirse comigo", escribiu a dirixente madrileña en Twitter, despois de requirirlle a Sánchez unha cita varias veces por carta e de maneira directa nas videoconferencias de presidentes.\nMadrid prepárase para os confinamentos selectivos\nAs medidas introducidas o 7 de setembro non lograron conter a explosión de contaxios na Comunidade de Madrid. No Goberno rexional evitan falar de confinamentos e anuncian novas restricións que afectarán tamén á mobilidade. Mesmo propoñen reabrir o hospital de Ifema ante o risco de que non poidan absorber o aumento de casos nas UCI. Sanidade di apoiar tecnicamente todas as medidas que se tomen para frear a expansión do virus.\nCunha incidencia de 618 casos activos por 100.000 habitantes, Madrid convértese na zona cero da epidemia en Europa. Fóra de España, ningunha rexión supera os 350, segundo os datos do Centro Europeo de Prevención e Control de Enfermidades.\nHai máis de medio cento de municipios con restricións e confinamentos. As urxencias están colapsadas nalgúns hospitais de Toledo. Na Rioxa, coas UCI ao 90 % xa pensan en novas medidas de contención. En Sanidade aseguran que segue habendo dispoñibilidade de camas cunha hospitalización de media en España que se mantén arredor do 8 por cento.\nNo tocante á posible redución da corentena, Sanidade confirma que se está traballando nesa liña tanto en España coma nos países europeos da contorna. Queda por definir a contía dos días exactos, que se calcula entre sete e dez xornadas.


MANIFESTO CONTRA O ANTEPROXECTO DE REFORMA EDUCATIVA – Aula Castelao de Filosofía\nInicio » NOVAS » MANIFESTO CONTRA O ANTEPROXECTO DE REFORMA EDUCATIVA\nA “Aula Castelao de Filosofía”, asociación constituída por profesionais de distintas ramas do saber, que traballan nos eidos intelectual e docente para transformar Galicia nunha sociedade de cidadáns e cidadás libres, iguais e solidari@s.\nÁ vista das propostas estabelecidas polo Ministerio de Educación no seu borrador do Anteproxecto de Lei Orgánica para a Mellora da Calidade Educativa (LOMCE).\nQue é obriga do Estado como reitoría política e xurídica da sociedade territorial, garantir unha educación pública, igualitaria e de calidade para o conxunto da cidadanía que integra o devandito Estado.\nQue a educación pública non está garantida dende o intre en que:\nLles deturpan os seus dereitos lingüísticos a todos aqueles cidadáns do Estado que non teñen como lingua única o castelán.\nSe peneira a poboación no seu acceso á educación dende idades moi temperás e se especializan os centros de xeito que non hai unha garantía de acceso en condicións de igualdade á formación no ensino público en todo o territorio do Estado.\nSe segrega a poboación no seu acceso á formación en valores éticos, facendo desaparecer dita formación do currículo obrigatorio e converténdoa nunha alternativa laica para poder xustificar o adoutrinamento relixioso dentro do sistema escolar público.\nSe elimina o ensino da historia do pensamento (historia da filosofía) do currículo obrigatorio de segundo de bacharelato para a marxinar como unha opción a cursar nas especialidades humanísticas de bacharelato, condenando deste xeito aos alumnos e ás alumnas á perda dunha aprendizaxe fundamental como ferramenta de comprensión e análise crítica do Mundo.\nSe equipara, no currículo académico, o valor dunha crenza e principio de actuación privada como é a relixión, coas disciplinas académicas.\nPor todas as razóns anteriormente expostas a Aula Castelao de Filosofía solicita do Ministerio de Educación a retirada do citado Anteproxecto.\nPontevedra, xaneiro de 2013\n← MANIFESTO CONTRA A ACTUAL DETERIORACIÓN DO ENSINO PÚBLICO\nXXX SEMANA GALEGA DE FILOSOFÍA: “FILOSOFÍA E MEMORIA” →


Ferrol, Ferrol, Ferrol, onde eu nacín: Un conto de Noitevella\n14/05/2020 28/12/2014 por Siro\nRamona e Plácido\nPero convencín a Merino de que volvese pintar e, aínda que só o fixo uns cantos anos, deixounos un cento de lenzos incomparabeis. Merino foi, con Antonio Tenreiro, o artista de máis talento que tratei, e só dende unha personalidade complexa como a súa, pode entenderse a renuncia a debuxar e pintar. O Goberno Municipal debe escoitar ao historiador Juan José Burgoa e ás entidades culturais que o apoian –entre elas o Club de Prensa de Ferrol-, e crear sen máis demora un verdadeiro Museo Municipal para mostrar a obra dos excelentes artistas que a cidade deu.\nNa Oficina Técnica descubrín tamén que, ademais de caricatura, podía facer “debuxo de humor” cando vin a Arturo Palmero -un proxectista veterano, algo estrafalario, pero boísima persoa e moi simpático- camiñando polo areal de Valdoviño, no mes de agosto, con chaleque, garavata, zapatos de goma e a chaqueta no brazo. Debuxeino como “o home que ninguén sabe a que vai á Praia”, o primeiro da serie “Tipos das nosas praias”, que anos depois publiquei en El Ideal Gallego.\nE falando con compañeiros como Bouzamayor, Juan Sánchez e Antonio Riveiros, dominadores da ironía, descubrinme como autor de relatos breves que procuran, a un tempo, a diversión e a emoción do lector. O primeiro escribino o 31 de nadal de 1970, tituleino “Ramona”, e di así:\nRamona, a costureira, quedara solteira porque Plácido, o noivo que tanto quería, morreu de tise despois de facer as amoestacións. Ramona negouse a aceptar os feitos e declarouse viúva, xa que –dicía- casaran in artículo mortis.\nA xente sabía que non era certo, pero calaba, e ela falaba do seu defunto e mostraba a única foto que del gardaba: a da cartilla militar; pequena e amarela, con Plácido vestido de soldado, gorro de borla, bigote e cara de fame. Ramona ollábaa, abaneaaba a cabeza e falaba quediño:\n-¡Que guapo eras, meu ben; que guapo eras… !\nCando Ramona andaba polos corenta, viñeron pola vila uns fotógrafos da capital, que facían ampliacións ao gusto dos clientes. A boa muller preguntoulles se valería para ampliar aquela foto pequeniña. Dixéronlle que sí, e levárona con outra dela. Cabo dun mes volveron coa ampliación, tal como ela a pedira. Na foto, enmarcada nunha moldura modernista, estaba Ramona con traxe negro e ramo de noiva, e a carón dela o seu Plácido, traxeado de escuro, camisa e garavata, o pelo peiteado nunha onda e raia á esquerda. O único que ficaba da foto vella eran o bigotiño e aquel sorriso inocente, de home bo.\nRamona non puido durmir e pasou a noite bicando a foto e saloucando. Ao día seguinte, quen entrase na casa da costureira o primeiro que vía era a foto do seu casamento.\nTeñan moi feliz 2015.\nCategorías Ferrol onde eu nacín Etiquetas astilleros Bazán, Bazán, Carlos Merino Navegación de artigos


Ourense elabora o primeiro protocolo de integración dunha cidade de Galicia para proporcionar unha atención integral aos refuxiados\nStadio Sport | 19 de septiembre de 2015\nUn equipo de 4 profesionais coordinará a atención, asesoramento e servizos a disposición deste colectivo. Activaranse recursos en materia de vivenda, asistencia médica e psicolóxica, organizaranse sesión informativas, clases de idiomas, seguemento da escolarización dos nenos e apoio na inserción laboral\nO Concello de Ourense porá á disposición dos refuxiados que cheguen á cidade un amplo programa de recursos e servizos destinados a acompañalos e facilitar a súa integración social. A Concellería de Asuntos Sociais, que dirixe Sofía Godoy, elaborou un protocolo municipal de atención e acollida a refuxiados, que definirá e concretará os servizos e atencións que proporcionará o Concello, e que xa foi remitido á Fegamp. O de Ourense é o primeiro protocolo destas características que elabora unha cidade de Galicia.\nO servizo estará centralizado no programa de atención a inmigrantes, que xa presta na actualidade a Concellería de Asuntos Sociais. Un equipo formado por 4 profesionais: un traballador social, un educador, un xurídico e un psicopedagogo será o encargado do seu desenvolvento. O seu labor consistriá en garantir a atención, información, asesoramento e seguemento aos refugiados desde a fase de acollida ata a súa integración social.\nOs servizos se complementarán cos que desde a Concellería de Asuntos Sociais se dirixen a persoas inmigrantes residentes na nosa cidade, ainda que adaptados ás peculiaridades e problemáticas específicas que teñen os refuxiados.\nUn dereito humano fundamental\nO protocolo lembra que o dereito a buscar e recibir asilo é un dereito humano fundamental, que se deriva do principio internacionalmente recoñedido do respecto á dignidade das persoas e das obrigas legais asumidas polo Estado en virtude da sinatura da Convención de 1951 sobre Estatuto dos refuxiados, o seu protocolo de 1967 e outros instrumentos internacionais. A convención define ao refuxiado como aquela persoa que debido a fundados temores de ser perseguida por motivos de raza, relixión, nacionalidade, pertenza a determinado grupo social ou opinións políticas non pode ou non quere regresar ao seu país de orixe ou, se é apátrida, ao país da súa residencia habitual.\nIntervención continuada durante tres fases\nO protocolo elaborado pola Concellería de Asuntos Sociais prevé a intervención social cos refuxiados nas tres fases sucesivas desde a súa chegada á cidade: acollida, asentamento e inserción.\nNa fase de Acollida o traballo centrarase en suavizar na medida do posible o impacto que a realidade do país e as circunstancias da chegada teñen no refuxiado, así como en cubrir as necesidades básicas da persoa que requiran una actuación inmediata.\nComo recursos desde o Concello, en colaboración con outras administracións e entidades coordinaranse accións para proporcionar aloxamento, asistencia médica, psicolóxica e psiquiátrica a estas persoas.\nOrganizaranse sesión informativas, contarase cun intérprete e mediador cultural, e prestaranse servizos de acompañamento e voluntariado. Tamén se impartirán clases de idioma, servizo de apoio á escolarización dos nenos e facilitará o acceso ás prestacións de emerxencia.\nNa fase de asentamento, continuará ese labor de apoio con traballo social, entrevistas de seguemento, realización de informes sociais, e se prestará apoio para atopar una vivenda económica ou atopar emprego, entre outras.\nO apoio aos refuxiados continuará na terceira fase, a denominada autónoma, na que o traballo centrarase en axudar ao refuxiado a normalizar a súa situación, seguemento e apoio no trámite de reunificación familiar e formaranse grupos de refuxiados no que se traballarán diferentes aspectos para superar as dificultades que se van atopando no proceso de integración, e que servirán como redes de apoio para outros refuxiados recén chegados.\nPuede ver este artículo en la siguitente dirección http://stadiosport.opennemas.com/articulo/ourense/ourense-elabora-primeiro-protocolo-integracion-dunha-cidade-galicia-proporcionar-atencion-integral-aos-refuxiados/20150919173118043818.html


O RECANTO DE LEO: UN SOÑO CUMPRIDO…\nUN SOÑO CUMPRIDO…\n(Aínda que levamos un tempo caladiños, e a actualización do “Recanto de Leo” non foi posible do xeito que nos gusta, agardamos que agora entendades o por que…)\nUn dos obxectivos que nos plantexabamos no noso Proxecto de Biblioteca Escolar, aló polo curso 2008/2009, era convertela nunha ferramenta indispensable para a adquisición das competencias básicas nos eidos lingüístico e de acceso e tratamento da información.\nXa avanzado o noso primeiro ano no PLAMBE, ocorréusenos que a Biblioteca podía contar cos medios técnicos precisos para desenvolver actividades nas que o noso alumnado tomara contacto cos fundamentos da chamada Alfabetización Mediática e Informacional.\nE así comezamos a andaina, sen un rumbo estrito (pero si firme), probando e gozando da creación e tentando de sementar esa inquietude entre os nosos nenos.\nA medida que as creacións gañaban en complexidade, comezamos a pensar que era o momento de que o Equipo de Biblioteca deseñara un novo espazo que permitira enfrontarse con moitos máis recursos a eses “novos retos”.\nPois ben… Xa o temos!\nA maquinaria comezou a funcionar e os traballos se intensificaron despois deste Nadal. O que vos amosamos nas seguintes fotos é un anaco deste “Laboratorio da Comunicación” (por mor do concurso “Nós tamén creamos!” non podemos amosalo todo. Xa entendedes…).\nO Laboratorio conta cunha cabina insonorizada para poder gravar as voces dos nosos alumnos, independentemente de outras actividades simultaneas.\nAgora toca gozar das posibilidades deste espazo e dos medios técnicos cos que o estamos dotando.\nPublicado por ceip.alama ás 00:41\nEtiquetas: Biblioteca , Familias , Laboratorio da comunicación , Usuarios\nQue pasada!!! eu quero traballar na Lama!!! ;-) bicossss\n21:58 do 25 de marzo de 2013\nAnda Belén, quítachesme a frase da boca, jejejejejeje. Noraboa, paréceme un espazo alucinante.Increíble o que estades a desenvolver. Parabéns.\n22:00 do 5 de abril de 2013\nUn bo epazo, noraboa estou impresionado coa bosa labor , un saúdo\n21:32 do 31 de xaneiro de 2016\nSEGUINDO COA INVESTIGACIÓN… “PDI: AS ENERXÍAS SOST...


EP 16 noviembre 2019 18:01 h.\nBrais Meco, sobreimpresionado sobre a imaxe do vehículo tras o sinistro. EP\n►Será operado dun cóbado nas próximas horas ►Tivo que ser excarcerado tras saírse da vía en Monforte ►O Lemos envía unha mensaxe tranquilizadora: "Todo quedou nun susto"\nBrais Meco, futbolista do Lemos, resultaba ferido grave este sábado tras protagonizar unha saída de vía na estrada N-120, en Monforte. O deportista, natural da Rúa, tivo que ser excarcerado, dado que non era capaz de saír polos seus propios medios do coche. A central do 112 Galicia tivo constancia do sinistro, ocorrido en San Martiño de Bascós, sobre as 8.30 horas. Meco, que está consciente, será sometido a unha operación de cóbado nas próximas horas.\nO Lemos publicou unha mensaxe tranquilizadora nas súas redes sociais, celebrando que todo "quedou nun susto"\nO centro de urxencias informou o accidente a Urxencias Sanitarias de Galicia-061 e aos Bombeiros de Monforte. Tras a excarceración, os servizos sanitarios puideron intervir e trasladaron a Meco a un centro sanitario.\nTamén interviñeron axentes da Garda Civil de Tráfico, para restablecer as condicións de seguridade na vía.\nTRANQUILIDADE. O Lemos publicou unha mensaxe tranquilizadora nas súas redes sociais, celebrando que "todo quedou nun susto". Anima tamén a Meco na publicación, na que o club lle manda forza e asegura que os "lemistas están a contar os días para que volva" ao equipo.\nA lactación resulta "determinante" para o desenvolvemento dos neonatos prematuros, o 9% dos bebés galegos


Varios colectivos protestaron este xoves ante a Consellería de Medio Ambiente para reclamar o peche das instalacións da entulleira de Grixoa-Miramontes, por "non cumprir coa normativa de xestión de residuos" e xerar "un impacto ambiental e social", que "poucos días" atrás "completouse" co "incendio espontáneo de parte do material depositado nel".\nPlataforma de veciños reclama unha investigación á Fiscalía de Medio polo incendio na entulleira de Miramontes\nO lume da entulleira, que se atopa a unha distancia de menos de 500 metros de casas habitadas, foi controlado horas despois de que se declarase. A compañía que xestiona o recinto di que nin o lume nin o fume afectaron de forma grave “a ningún núcleo de poboación próximo á entulleira, e non provocaron danos persoais nin materiais”; os veciños denuncian que era “insoportable respirar o fume” e que este producía un forte proído en ollos e garganta.\nResiduos hospitalarios tirados no medio dunha estrada\nRestos hospitalarios, incluída unha xiringa usada de Mizadolam (un potente axente sedante), tirados no medio dunha estrada. Isto foi o que descubriron veciños de Miramontes a pasada semana na vía que leva á polémica entulleira compostelá. A responsable da entulleira descarga a responsabildad noutra compañía.\nO Grupo Común dá Esquerda di que o Goberno galego "permitiu" que fondos públicos "destinásense a intereses" do líder do sindicato, detido por trata de mulleres\nA rede de explotación sexual do expresidente de Xóvenes Agrigultores acusada de dar ilegalmente en adopción ao bebé dunha vítima, según Policía Nacional\nO menor xa está tutelado pola Xunta e os detidos na Operación Chipa elévanse a 11 e as mulleres liberadas son un total de 13.\nA conselleira de Medio Ambiente di que "non é Ence quen contamina a ría" e que quen debe explicar a contaminación son outros\nVázquez sae en defensa da celulosa, en cuxo consello de administración sentan dous compañeiros de partido, un ex-conselleiro de Medio Ambiente (Carlos do Álamo) e unha exministra de Medio Ambiente (Isabel Tocina). Nunha entrevista, pasa no bico dos pés sobre a imputación por prevariación ambiental dun director xeral e aborada as polémicas de Touro, Miramontes e Teo.\nFeijóo non descarta investigar as subvencións ao sindicato de Miramontes se reciben "indicios de irregularidades”\nO presidente de la Xunta respondeu as preguntas de Galiciapress ao redor da detención do exlíder sindicalista de ‘Xóvenes Agricultores’ Juan Pérez Miramontes sobre a posibilidade de que a Xunta revise as subvencións concedidas ao sindicato durante a etapa Miramontes á fronte da mesma.\nVeciños levan ata Feijóo a protesta contra o vertedoiro de Miramontes\nA inauguración da variante de Aradas tivo un claro cheiro prelectoral. Non só porque a Xunta publicitase camiñadas para coñecer o quilómetro e medio que une o Polígono do Tambre coa estrada Santiago - Carballo; tamén por que o presidente insistiu que o proxecto o aprobou el hai unha década, sendo o conselleiro de Obras Públicas e Agustín Hernández, hoxe candidato do PP á alcaldía, o seu subordinado.\nAs administracións volven ser demasiado permivivas co vertedoiro de Miramontes, segundo os afectados\nA plataforma de afectados pide medidas efectivas e contundentes que acheguen solucións reais, mentres mantén a súa loita esixindo o peche total do vertedoiro e a descontaminación da zona.\nO vertedoiro que despois multas e clausuras segue funcionando\n‘STOP vertedoiro Santiago’ atende a Galicia Press para dar as súas impresións despois do anuncio da Fiscalía de Medio Ambiente para abrir dilixencias de investigación penal por un posible delito ambiental en Miramontes. Os afectádevos quéixanse dos malos cheiros e das graves deficiencias que presenta o complexo.\nO caso do polémico vertedoiro de Miramontes entra nos xulgados. A Fiscalía de Medio Ambiente comunica á Plataforma de Afectados polo Vertedorio de Santiago de Compostela - Miramontes a apertura de deligencias. Sobre a mesa do fiscal está un posible delito ambiental na xestión do vertedoiro.\nA Xunta non responde desde setembro aos informes sobre a canteira de Miramontes\nO Concello reclama a creación dunha comisión de seguimento sobre as "importantes deficiencias" detectadas.


O PP de Pontevedra lémbralle a Lores que a solución para evitar o conflito dos crematorios pasaba pola elaboración dun novo PXOM\nA raíz da sentenza do TSXG feita pública onte,\nO portavoz popular advertía xa no ano 2012 que a solución ao problema non era a modificación puntual do Plan Xeral. “Foi un parche, non unha solución definitiva”.\nEsixe ao Goberno de Lores responsabilidade. “Pontevedra precisa un novo PXOM con urxencia”.\nPontevedra 23, novembro, 2017.- O portavoz popular, Jacobo Moreira, lamenta “a xestión desastrosa do Goberno de Lores” en relación a instalación de fornos crematorios no municipio de Pontevedra.\nA raíz da sentenza feita pública no día de onte polo Tribunal Superior de Xustiza de Galicia en relación a este asunto, o edil popular lembra que “esta situación podería terse evitado se o Goberno local en vez de facer unha modificación puntual, fixese un novo Plan Xeral, tal e como lle pediu o Partido Popular no ano 2012”.\nTal e como lle advertiu Jacobo Moreira en aquel entón “a solución para evitar problemas como este pasaría por un novo PXOM no que se contemplen este tipo de cuestións e que ata o momento permanece gardado no caixón”.\n“No seu momento xa advertimos que a modificación puntual do PXOM non era a vía adecuada, e que se trataba dun engano máis do Goberno de Lores aos veciños de Pontevedra en xeral e á Plataforma Crematorios Non en particular”, apuntou o edil popular, “a modificación puntual foi un parche, non unha solución definitiva e por iso estamos agora nesta situación”.\n“O Goberno de Lores debe ser responsable, e deixar de negar o evidente: Pontevedra precisa un novo Plan Xeral con urxencia”, apuntou Jacobo Moreira, “Lores ten agora diante súa unha nova oportunidade para elaborar un novo PXOM”, sentenciou.


Chousa da Alcandra: November 2010\nAlgunha vez xa me teño posto colorado por ter que tragar algún marrón. Fiquei branco como a cera por algunha noticia mala ou sorprendente. E deixarme negro determinadas situacións.\nTamén debo recoñecer que houbo ocasións nas que me puxen morado e quedei coma unha rosa...\nSupoño que non fai falla que manifeste a miña galeguidade lembrando que a bandeira que ondea no mástil dos meus sentimentos leva unha diagonal azul.\nRecoñecendo que entre o branco e o negro hai unha variada escala de grises, vou concluir por definirme como policromático.\nFoto: Van de verde (e non son holandeses!)\nA muller acababa de chegar ó ceo. Nin dúas horas pasaran dende que morrera no pasillo dun hospital do Sergas.\nNa recepción celestial estaba San Pedro, con quén entablou axiña unha amimada conversa, súbitamente interrumpida por uns berros adoecidos que se escoitaban tras unha porta azul. A recén chegada fixo un xesto inquisitivo ó seu contertulio.\n-Non te preocupes -tranquilízaa o home das chaves-. Chegou fai dez minutos e estanlle facendo os buratos no lombo para colocarlle as ás. Tiñamos previsto asinar un Convenio co Sergas para adiantar este trámite, pero eles seica non dan feito alá abaixo; así que non queda outra que xestionalo aquí.\nSen agochar un aire de sorpresa, axiña voltou á conversa, afeita a todo tipo de situacións tendo en conta que sempre fora usuaria da sanidade pública.\nTres minutos despois retornan os berros, pero desta vez resultaban -se cabe- aínda máis escalofriantes.\n- Polos cravos de Cristo! -exclamou con certa anguria no peito- ¿e agora que raio acontece?\n- Non hai de que preocuparse, muller -resposta San Pedro-. Só lle estan facendo as perforacións necesarias para instalarlle as aureolas. Nin siquera alixeirándolles o choio coa receita electrónica foron capaces de...\n- Ai, de ningunha maneira -interrumpe moi decidida-. Por iso non dou pasado. Mellor voume para o inferno!.\n- Pero como vas facer iso? Non ves que alí sodomizarante e abusarán de ti de xeito reiterado? - asegúralle Pedro con rictus estresado de galeno de Atención Primaria coa consulta ateigada-\n- Non importa, para iso os buratos xa os teño de serie!!!\nFoto: Buratos artísticos.\nXa cambiamos a hora. Agora todo irá mellor.\nVenderanse coches a mansalva e reducirase a polución.\nImos acabar co paro e desaparecerán o déficit e maila especulación.\nXa non haberá terrorismo, transfuguismo nin opresión. Desaparecerá o mal trato, a fame e maila corrupción. E sentados no banco da ledicia observaremos que pouco esforzo nos costou.\nNon sei como carallo non demos antes con esta sinxela solución!\nFoto: Banco. Unha hora antes e unha hora despois


Proxección do documental «Nicaragua. Patria libre para vivir» – Solidariedade Internacional de Galicia\n« Contos do Mundo. Santiago\nProxección do documental «Nicaragua. Patria libre para vivir»\nO sábado 18 de setembro ás 12:00 na sala NUMAX de Santiago de Compostela, presentamos o documental NICARAGUA. PATRIA LIBRE PARA VIVIR, que contará coa presenza do seu director, Daniel Rodríguez Moya, co que poderemos conversar ao finalizar a proxección.\nNesta película, o director aborda as orixes do que comezou sendo unha «revolución nacional pacífica» para cambiar o paradigma do país. O documental profuniza dende dentro neses feitos que deixaron ao redor de 400 mortos e 2.500 feridos, segundo a Asociación Nicaraguana Prol Dereitos Humanos.\nA entrada é de balde pero con aforo limitado polo que podes solicitar a túa invitación en info@solidaridadgalicia.org.\nSantiago, A Coruña 15702 España\n981 56 02 50


3 Comidas para levar de 5 claves para unha comercialización de correo electrónico excepcional | Martech Zone\nLuns, abril 2, 2012 Sábado, outubro 25, 2014 Templo de Lavón\nDe acordo coa Enquisa de referencia de MarketingSherpa 2012É probable que varias empresas aumenten o seu orzamento de correo electrónico máis dun 30% en 2012. Non obstante, Delivra está descubrindo que a maioría das empresas aínda están loitando coas mesmas tácticas fundamentais do correo electrónico: creación de listas, contido, integración, deseño, etc.\nNon aumente os orzamentos de correo electrónico sen ter un foco claro no que hai que mellorar e no que non. Tómese o tempo para concentrarse nos fundamentos; Son estes conceptos básicos os que fan que o teu programa de mercadotecnia por correo electrónico sexa excepcional. Recentemente, Delivra publicou tendencias, estatísticas e recomendacións. Abaixo amósanse 3 comida para levar:\nCrea contido baseado en datos. Crear contido relevante pode ser un desafío para os comerciantes de correo electrónico. Recompila constantemente datos sobre a túa audiencia para que o contido sexa o máis relevante posible. Descubre o que o teu público quere escoitar preguntándolle nunha enquisa ou nun centro de preferencias.\nA segmentación dálle unha vantaxe á competencia. No MarketingSherpa 2012 Enquisa de referencia de mercadotecnia por correo electrónico, afirmou que o 95% das empresas necesitaban mellorar a segmentación de listas. Non te quedes atrás: comeza a concentrarte en perfeccionar a túa segmentación agora.\nDeseño para móbiles, punto. Segundo o mesmo informe, o 58% dos comerciantes de correos electrónicos non están deseñando correos electrónicos para renderizar correctamente nos teléfonos intelixentes. Os teléfonos intelixentes son cada vez máis populares, entón por que non deseñarías correos electrónicos tendo isto en conta?\ntags: Marketing de ContidoDatadelivraE-mail MarketingMarketingSherpaMarketing móbil e tabletasegmentacióntendencias


bouzafría: O espectáculo do outono\nposted by bouzafria at 4:47 da tarde\nA historia de k sexa única no seu xénero ou k teña unha vida milenaria ou k sobrevivise algún exemplar á bomba atómica ou k as suas propiedades medicinais poidan curarnos pupas, non deixa de facer menos desesperante non velo medrar apenas. Fai anos regaleille un a meus pais e en seis anos apenas medrou unha cuarta, pero é verdad k da certa melancólica paz velo mudar cas estacións e pasar dun pelado garabullo k parece morto a un feliz arbusto cheo de verdes follas, xusto o contrario do noso mudar.\nPois xa da outra vez (se non houbo máis) que falou del quixen saber cal é, que eu vivín alí en San Lourenzo, pero non me dou enterado. Xa podía ilustrarnos o post cunha fotiño...\n¿Sabe se son doados de conseguir, Hipatia?\nE ¿canto costa un, Hipatia?\nO k eu lle regalei a meus pais media uns dous metros e costoume 80 euros na venta de plantas que hai na saída de Compostela cara á Estrada, xusto antes da gasolineira. Por internet vexo q un arbol duns 30 cm. anda sobre 14 euros. Neste enlace podes ver fotos do ginko k son moi fácilmente identificables pola sua folla acorazonada. (En santiago hai bastantes, eso si pequenos, mesmo enfrente da xunta hai varios.)\nAh, xa me dou conta. Ben perto dese da foto hai unha árbore que en tempos, prestaba unha das súas polas coma perfecta hamaca.\nTentarei facerme cun exemplar axeitado para a horta...\nContaxioume un pouco a obsesión. Acabo de mercar semente en ebay. Xa lle direi cómo vai e ata lle mandarei foto. A ver se se me dá.\nSe queren a ligazón, pídana.\nAs miñas obsesións son contaxiosas. Pero a causa é fermosa.\nTodos os anos penso en facer un seguimento fotográfico diario da evolución no outono destas árbores. "Mañana,(...) respondía; para lo mismo responder mañana".\n¿Sabe qué peli me lembra? "Smoke". Se non a viu, ¡veña, non espere!\nDios, qué chulada de idea. Iso penso facelo eu tamén coas poucas árbores da horta ou coa Fraga do Vinte, que é ben fermosa, pero sabe qué pasa: que eu esas cousas acabo escribíndoas. Co da figueira, de feito, xa ando.\nSe o fai, comuníqueo, ou abra un fotolog deses. Un visitante seguro xa sabe que o ten (¿non ve que ata marquei a casilla esa de seguimento deste post?)\n¡Saúde e feliz outono! ¡Aproveite que queda nada!\nFoi vista no seu momento, non lembro moito, só a anécdota de Sir Walter Raleigh, ou a convincente infinita tristura de William Hurt, un actor que me encanta. E non caira ata ao seu aviso, que certamente, alí tamén se facía un seguimento fotográfico diario.\nO outono é a estación máis fermosa para a vista, coa súa gama de cores pardos e ocres.\nCambiando de tema: síntolle ben que onte pola noite estivera decepcionado. Confésolle que eu me din de baixa como socio do Celta aos tres meses de chegar Lotina - aínda que seguín indo ao estadio ( masoca que é un): motivos económicos (moitos cartos entre viaxes e abono) e de saúde: pasei de gozar co fútbol a padecelo. Considéroo o responsable do descenso de hai catro anos, que xa se viña anunciando na aparente exitosa campaña anterior.\nNon entendo como o Deportivo contratou a ese adestrador: xa sei que semella boa persoa, pero tamén o é o meu tío Antonio e non por iso o contrata un equipo de fútbol.\nDe tódolos xeitos, os males dos nosos equipos son máis profundos e levan o nome doutras persoas.\nSen dúbida (o do outono). Para min tamén o é, igual que a luz de setembro é a máis fermosa do ano, porque non queima as cousas senón que lles dá corpo. E se aínda por riba empeza a encherse todo de cores... Outono. Si señor. Teño ganas de preparar unha viaxe a un dese outonos espectaculares (aquí xa fun pola ribeira do Miño e os cañóns do Sil, polo Courel e os Ancares) que se ven nas fotos: centroeuropa, os iuesei... Pero fai falta pasta, tempo e canguros.\nSobre o do fútbol... eu non teño remedio: 26 anos de socio e non me darei de baixa ata que desapareza (cousa que non ha de tardar en ocorrer como siga así). ¡Ata fun socio o ano que vivín en BCN! (pero non viña ós partidos, ¿eh?). E cando estaba en Santiago, case sempre viña, si, confésoo. A escusa era visitar ós pais, ou as dúas cousas xuntas eran motivo para ires á casa. Gústame moito encontrarme cos amigos e coa familia, ir ó estadio, tomar unhas cervexas. Se o partido é malo, sempre nos queda a conversación.\nE o de onte, pois nada, era o esperable. De tódolos xeitos, este ano perdemos moito pero nos aburrimos menos, polo menos intentan xogar ó fútbol. E eu, de momento, teño confianza. E se non... pois nada. Eu xa os vin ata en 2ªB, así que, se non desaparece, seguirei sufrindo (pouco, eu sonlle máis ben de pasalo ben no campo).\n¡Saúde! (e que para o ano teñamos que discutir sobre un derbi, ¡e que sexa en 1ª!)


Museos Científicos Coruñeses - Wikipedia, a enciclopedia libre\nOs Museos Científicos Coruñeses son un servizo do Concello da Coruña que abrangue tres centros, a Casa das Ciencias, a Domus (Casa do Home) e o Aquarium Finisterrae, que se sitúan en diferentes lugares da cidade.\nO seu obxectivo é a divulgación, comunicación e educación científica e tecnolóxica dos cidadáns de todas as idades. Organiza exposicións, conferencias, premios, cursiños, proxeccións, edicións, e colabora cos medios de comunicación nas tarefas de difusión científica. Tamén participa no desenvolvemento e creación de reunións, foros e congresos.\nNas súas instalacións pretende crear entretemento e ambientes distendidos onde os visitantes se familiarizaren coa ciencia. Ofrece oportunidades para a diversión e máis o xogo, buscando a educación en valores, aptitudes e procedementos científicos, e vencellándoos a outros máis xerais coma os de solidariedade, tolerancia, racionalidade, respecto e protección do medio.\nO primeiro en crearse foi a Casa das Ciencias, en 1983. Tiña como obxectivo cultural contribuír á cultura e educación científica, prestando especial atención aos escolares. Converteuse en pouco tempo no museo máis visitado de Galiza.\nEn 1995 abriuse a Domus, dedicada monograficamente ao ser humano, que mostra nos seus aspectos biolóxicos, demográficos, psicolóxicos e culturais.\nEn 1999 inaugurouse o Aquarium Finisterrae, que se centra nos ecosistemas mariños da costa galega. A súa creación veu motivada polos desastres ecolóxicos ocasionados polos accidentes que se producen na costa.\nNo 2000 presentouse o Plan Hércules, co que se creou a marca de Museos Científicos Coruñeses (=mc2) e se integraban os tres centros co obxecto de ampliar as súas actividades e servizos.\nDende 2008 o seu director é Xosé Antón Fraga, quen substituíu a Ramón Núñez Centella.\nOs tres museos ofrecen servizos que inclúen:\n5.000 m² de salas de exposicións\n30.000 m² de espazo expositivo ao aire libre (Aquarium)\nDous salóns de actos\nUnha sala de proxección de cine\nVideoteca, con máis de 1.500 títulos\nAnualmente visitan os Museos unha media de 700.000 persoas.\nEn canto á poboación escolar, este número alcanza os 190.000 alumnos.\nTraído desde "https://gl.wikipedia.org/w/index.php?title=Museos_Científicos_Coruñeses&oldid=3834498"\nA última edición desta páxina foi o 16 de marzo de 2016 ás 04:06.


A TIC contribuirá á difusión do I Mercado Tradicional de Vieiro que se celebra este sábado na parroquia viveirense\nImaxe da presentacion do I mercado de Vieiro\nUn equipo de bolseiros e profesionais da Fundación gravará a xornada festiva dentro do marco de colaboración que a entidade destablece con numerosas asociacións e empresas.\nO Mercado celebrarase fronte á igrexa e contará con 22 produtores de toda a provincia e da Coruña.\nA Fundación TIC contribuirá á difusión do primeiro Mercado Tradicional de Vierio, coa gravación da xornada, que se celebra o sábado, 12 de novembro, nesta parroquia viveirense. O traballo correrá a cargo dun equipo de bolseiros e profesionais da Escola de Imaxe e Son (EIS), o único centro de Lugo que imparte ensinanzas da rama audiovisual.\nNo mercado participarán 22 expositores, entre os que destacan os que porán á venda produtos de temporada, como castañas, noces ou mel, pero tamén haberá cultivos de horta ou panadería, así como artigos de artesanía téxtil e de coiro, entre outros. Os produtores proceden de municipios mariñanos como Cervo e O Valadouro, pero tamén do resto da provincia e incluso de fóra, xa que haberá un produtor da Coruña. A organización da feira é froito da inquedanza de Jesús Chao da Silva por dinamizar a parroquia de Vieiro, que conta con preto de 500 habitantes.\nEsta colaboración súmase a outras que a Fundación mantén con asociacións e empresas lucenses. Deste xeito, na actualidade a TIC ten asinados medio cento de convenios con colectivos sen ánimo de lucro e outros tantos con empresas, co obxectivo de proporcionar experiencia laboral ós alumnos e titulados da EIS, para que completen a súa formación e poidan acceder con máis facilidade a postos de traballo no sector audiovisual. Este ano, o número destes convenios incrementouse en máis dun 400%.


Beatriz Pascual Macías (Efe) 31 agosto 2020 01:24 h.\nUn momento vivido durante os disturbios en Portland. TWITTER\nUnha caravana de vehículos a favor de Trump irrompeu na cidade tras as protestas do Black Lives Matter\nUn home morreu por un disparo no peito na cidade de Portland (Oregón, EE.UU.) despois de que o sábado pola noite rexistrásense choques entre simpatizantes do presidente, Donald Trump, e membros do movemento Black Lives Matter.\nO mandatario xa aproveitou o suceso para reforzar a súa mensaxe de lei "e orde" de face ás eleccións de novembro, nas que opta á reelección; mentres que a campaña do seu rival, o demócrata Joe Biden, acusoulle de incitar á violencia.\nA Policía de Portland está a investigar o suceso e non ofreceu detalles sobre o falecido, aínda que en vídeos publicados en Twitter vese a un home branco cunha gorra dos Patriot Prayer, un grupo da extrema dereita baseado en Portland e que se enfrontou no pasado a quen reclaman xustiza racial.\nUNHA CARAVANA DE VEHÍCULOS A FAVOR DE TRUMP\nA Policía, con todo, non precisou se o suceso está directamente relacionado cos enfrontamentos que estalaron o sábado pola noite no centro de Portland, cidade que viviu constantes protestas desde a morte en maio do afroamericano George Floyd, asfixiado por un policía branco.\nTodo empezou coa mobilización en automóbiles que organizaron simpatizantes de Trump: reuníronse cos seus vehículos nun centro comercial nos arredores de Portland e conduciron cara ao centro da urbe con camións, coches e motos uns detrás doutros, nunha liña que se estendía varios quilómetros.Mentres se desprazaban, os manifestantes ondearon bandeiras coa lema "Trump 2020" a través dos portelos dos seus coches.\nA Policía cifrou en "centos" os vehículos que acudiron á marcha e explicou que, unha vez que chegaron ao centro de Portland, comezaron os enfrontamentos cos manifestantes de Black Lives Matter, con quen intercambiaron insultos e agresións físicas que non foron a máis.\nCon todo, sobre as 20.46 hora local (4.46 GMT do domingo), os axentes responderon a uns disparos e atoparon no chan a un home que fora disparado mortalmente no peito.\nDesde maio, noite tras noite, Portland viviu manifestacións contra o racismo e, en ocasións, esas protestas volvéronse violentas con centenares de manifestantes arrestados polas autoridades locais e federais.\nOnte á noite dez persoas foron detidas con idades comprendidas entre os 21 e 60 anos, detallou a Policía.\nTRUMP AMEAZA CON AXENTES FEDERAIS\nNos últimos meses, Trump arremeteu en numerosas ocasións contra Portland ao considerar que é unha cidade progresista infestada de violencia, no que forma parte do seu discurso de lei "e orde" para intentar ser reelixido nos comicios de novembro.\nHoxe en Twitter, Trump insultou ao alcalde de Portland, o demócrata, Ted Wheeler, e pediu o despregamento a Garda Nacional, un corpo de voluntarios baixo o control dos gobernadores que adoita activarse en situacións graves como disturbios e furacáns.\n"A xente de Portland non soportará máis a inseguridade. O alcalde é un BOBO. ¡Traian á Garda Nacional!", clamou en Twitter.\nO mandatario non ten autoridade para despregar á Garda Nacional, que depende do gobernador de Oregón, pero si pode enviar axentes federais, unha opción que "está sobre a mesa", revelou este domingo nunha entrevista na cadea ABC o secretario de Seguridade Nacional, Chad Wolf.\nEn xullo, Trump comezou a enviar a Portland e a outras cidades axentes co argumento de que o seu obxectivo é protexer os edificios do Goberno federal, algo que recibiu o rexeitamento das autoridades locais, que cren que a súa presenza empeora a situación e axuda a atraer máis activistas ás protestas.\nAdemais, grupos como a Unión Americana de Liberdades Civís (ACLU) expresaron preocupación pola presenza dos oficiais en Portland e aseguran que cometeron irregularidades, como arrestos ilegais e uso excesivo da forza.\nA morte onte á noite dun home en Portland prodúcese logo dunha semana de protestas en Kenosha (Wisconsin) en resposta á agresión contra Jacob Blak, paralizado de cintura para abaixo despois de que un policía branco disparáselle sete veces nas costas.\nCoincidindo con esas manifestantes, a Kenosha tamén acudiron grupos supremacistas brancos que din apoiar á policía e teñen gran cantidade de armamento.\nO martes pola noite, un mozo de 17 anos identificado como Kyle Rittenhouse disparou con rifle semiautomático a tres persoas e acabou coa vida de dúas delas.\nTrump non condenou o suceso e a campaña de Biden acusoulle de estar "incitando á violencia todo o verán", dixo este domingo a subjefa de campaña do demócrata, Kate Bedingfield, nunha entrevista na cadea Fox.\nNo mesmo ton, o demócrata Adam Schiff, un dos pesos pesados do partido no Congreso, considerou que o presidente está "a alimentar as chamas do odio" porque cre equivocadamente que lle axudará nas urnas.\n"Ao presidente só impórtalle unha cousa: el mesmo. Él ve esta violencia e a súa habilidade de azuzarla como algo útil para a súa campaña. Non lle importan as consecuencias para o país nin as perdidas de vida", aseverou Schiff en declaracións a CNN.\nTrump ten previsto visitar Kenosha o martes, mentres que Biden sairá á rúa esta semana para abordar o tema das protestas raciais, segundo a súa campaña, que non deu máis detalles.\n"Nada fai pensar que teñamos que volver a unha situación como a de marzo"


ANPA AGROMAR AGOLADA: Profesorado de lingua galega poderá acceder a formación en portugués\nApós a reclamación da CIG-Ensino, Educación recolle a participación do profesorado de lingua galega nos cursos PIALE. Máis un paso para dar cumprimento ao previsto na Lei Paz Andrade, aprobada por unanimidade no Parlamento da Galiza.\nO profesorado de lingua galega poderá acceder a formación en portugués. Anxo Louzao, Secretario Nacional da CIG-Ensino, lembra que o sindicato nacionalista reclamou “ano tras ano que se modificase a Orde de xeito que se permitise o acceso do profesorado de galego a estes cursos, pois ten a titulación e a formación axeitada para impartir a materia. Desfaise unha inxustiza, porque este profesorado é o que está a impartir a materia de portugués até agora e, porén, non se lle permitía acceder á formación nesta lingua, o que non tiña ningún tipo de xustificación”\nPor outro lado, a Consellaría incrementou a oferta de prazas para formarse en portugués, de acordo tamén co que pedirá CIG-Ensino, quen insistía na necesidade deste incremento para dar cumprimento á Lei Paz Andrade aprobada por unanimidade no Parlamento galego.\nCon todo, a CIG-Ensino volveu manifestar o seu desacordo cunha formación en linguas que a Consellaría utiliza como i”nstrumento para potenciar os centros plurilingües e as seccións bilingües, dentro do seu deseño de potenciar a lingua inglesa en detrimento da nosa linguas propia”.


Nova: A compañía aAntena coproducirá co Centro Dramático Galego o espectáculo baseado no texto gañador da Bolsa de Dramaturxia e Creación | Cultura de Galicia\nNova: A compañía aAntena coproducirá co Centro Dramático Galego o espectáculo baseado no texto gañador da Bolsa de Dramaturxia e Creación\nA compañía aAntena coproducirá co Centro Dramático Galego o espectáculo baseado no texto gañador da Bolsa de Dramaturxia e Creación\nA montaxe de Relato para un incendio, escrita por Ernesto Is, estará dirixida por Xosé Leis, con Bernardino Martínez como axudante de dirección\nO proxecto aposta polo traballo actoral, a metateatralidade e a introdución de elementos audiovisuais a prol do achegamento emocional co público\nCoa resolución desta segunda fase da Bolsa de Dramaturxia e Creación impulsada pola Xunta complétase o obxectivo de realizar un acompañamento integral dunha peza, desde a escrita ata a produción e distribución\nSantiago de Compostela, 14 de novembro de 2021.- A compañía de teatro aAntena resultou adxudicataria da segunda fase da Bolsa de Dramaturxia e Creación impulsada pola Xunta, polo que coproducirá co Centro Dramático Galego un espectáculo a partir do texto Relato para un incendio, de Ernesto Is, elixido na primeira fase da iniciativa. Os beneficiarios recibirán unha achega de 12.000 euros para a posta en escena da montaxe no prazo de 12 meses a partir da sinatura do contrato. Deste xeito, complétase o obxectivo da bolsa de garantir o acompañamento integral dunha peza, desde a escrita ata a produción e distribución.\nOs creadores de aAntena, Xosé Leis e Bernardino Martínez, serán o director e axudante de dirección do espectáculo, no que contan como elenco con Manu Fernández, Victoria Pérez e Isabel Risco. Pola súa banda, o equipo artístico compóñeno José Manuel Faro Coti e Montse Pinheiro á fronte do espazo escénico, Mar Fraga do vestiario, e Xabier Romero do espazo sonoro. Estarán tamén Alicia Baña, Nelson Corsino e Dani Viqueira, como responsables da imaxe.\nO proxecto gañador propón unha posta en escena baseada no traballo actoral e en solucións creativas, centrándose no sinxelo e na relación profunda entre intérprete e público. Outros dos seus elementos son a metateatralidade, co elenco transformando a súa caracterización e falando directamente coa audiencia a prol do achegamento emocional, e o uso do audiovisual para artellar xogos escénicos.\nPosta en valor dos patrimonios cultural e natural\nNun espazo escénico inspirado polo lume, a interpretación centrarase na busca da verdade e o enfoque, na valoración e estimación da figura feminina. Segundo sinala a compañía na proposta presentada, os obxectivos son a posta en valor do patrimonio cultural e natural, así como a xeración de debate sobre a conservación do monte, entre outros.\nA dramaturxia de Ernesto Is pon en conexión dous acontecementos que tiveron lugar na comarca coruñesa de Ordes en momentos moi diferentes. Por unha banda, os estudos etnográficos dun antropólogo danés na década dos 60 e, por outra, a ruta incendiaria dunha veciña da zona en 2016. Co obxectivo de investigar a loucura como factor alterante nas persoas, influíndo no comportamento ata rachar coa realidade e poñer en perigo vidas, o autor integrará ambos feitos nos mecanismos de ficción teatral. Para isto utiliza persoas, imaxes, relatos e situacións auténticas para artellar unha dramaturxia cos preceptos do denominado Teatro Verbatim, que mestura artes escénicas con documentos e testemuños reais.\nA bolsa de dramaturxia e creación lanzouse o 27 de marzo, Día Mundial do Teatro, en colaboración con diversos colectivos do sector teatral e cultural galego. Co obxectivo de apoiar toda a cadea de valor dun espectáculo teatral, unha vez executada a contratación da coprodución, a previsión é realizar funcións no Salón Teatro da montaxe resultante e que se sumen á súa exhibición outros espazos e festivais colaboradores. Neste sentido, os concellos de Carral e de Sada, a sala coruñesa Gurugú e a empresa cultural Urdime manifestaron xa o seu interese polo proxecto de aAntena para Relato dun incendio.


Feijóo apela ao talento e á formación dos mozos galegos para facer a Galicia do futuro - presidente.gal\nFeijóo apela ao talento e á formación dos mozos galegos para facer a Galicia do futuro\nO titular do Goberno galego asistiu o acto académico de graduación dos alumnos da VII promoción do Grao en Turismo e da VIII promoción do Grao en Administración e Dirección de Empresas da Facultade de Empresas e Turismo\nAsevera que a Xunta seguirá xerando certezas: certezas para as familias, conxelando as taxas universitarias; e para os estudantes, docentes e investigadores, coa posta en marcha das bolsas Concepción Arenal á excelencia académica\nDestaca a incorporación de 14 novos títulos e a posta en marcha da estratexia de especialización dos campus\nOurense, 8 de xuño de 2018.- O presidente do Goberno galego, Alberto Núñez Feijóo, apelou hoxe ao talento e á formación dos mozos galegos para facer a Galicia do futuro.\nDurante o acto académico de graduación dos alumnos da VII promoción do Grao en Turismo e da VIII promoción do Grao en Administración e Dirección de Empresas da Facultade de Empresas e Turismo, Feijóo trasladou os parabéns aos estudantes “por rematar a vosa formación e escoller o voso propio camiño”, dixo.\nAos que recolleron hoxe o Grao en Administración e Dirección de Empresas o presidente da Xunta lembroulles que Galicia está a bater récords de exportacións, con máis de 6.000 empresas exportando ao resto do mundo e a nosa Comunidade leva varios anos crecendo de xeito sostido. E aos graduados en Turismo recordoulles que o pasado ano chegaron a Galicia máis de 5 millóns de turistas e que este sector emprega na actualidade a 100.000 persoas e representa o 11% do PIB galego.\nO presidente da Xunta concluíu aseverando que a Xunta seguirá, pola súa banda, traballando e xerando certezas: certezas para as familias, conxelando as taxas universitarias por noveno ano consecutivo; certezas para os estudantes, docentes e investigadores, coa posta en marcha o vindeiro curso das bolsas Concepción Arenal á excelencia académica; certezas para os alumnos, mellorando o mapa de titulacións das universidades galegas para incluír 14 novos títulos, e emprendendo unha ambiciosa estratexia de especialización dos campus, un de cuxos referentes é o Campus da Auga


Viñedos do Pazo de Lalón, na ladeira sur de Gomariz, con variedades autóctonas especialmente Treixadura.\nGrupo empresarial dedicado á pesca e comercialización de pescados e mariscos conxelados.\nProdución e distribución de alimentos ultraconxelados.\nTenda online onde mercar agora o mellor marisco galego e recibilo na súa casa en 24 horas.\nEl Mejor Queso Gallego\nElixe o Mellor Queixo Galego 2013. Aquí decides tí, ninguén máis, só tí, e en base ós queixos que atopes no mercado. Mercas, probas e votas ó que máis che guste.\nVenda online de peixe e marisco galegos por lotes específicamente deseñados para todo tipo de clientes.\nTenda online de produtos galegos. Viño Albariño, Ribeiro, Godello e Mencía, tenreira galega, queixo de Arzúa-Ulloa, empanada galega, pescado, marisco, tarta de santiago, lacón con grelos, chourizo galego, sidra ecolóxica...\nGrupo de empresas de comercialización de pescado fresco e conxelado.\nTenda online de viños, que ofrece unha grande variedade de viños tintos, brancos, rosados, espumosos e internacionais.\nEmpresa familiar, situada en A Trapa, A Fonsagrada. Adicámonos á elaboración de embutidos e salazóns de xeito artesanal, ainda que tamén proveemos canais de porco fresco e tenreira, tanto dende fábrica como dende as nosas carnicerías de Meira, A Fonsagrada e Sta.Eulalia de Oscos.\nEmpresa de elaboración tradicional de embutidos.\nFabricación de embutidos baixo catro marcas rexistradas (Magrogal, Embutidos del Deza, Embutidos Nilo e Freba).\nWeb desta empresa familiar que nace en 1949 có obxectivo de elaborar embutidos de grande calidade seguindo a tradición da Comarca do Deza.\nEmpresa subministradora de produtos cárnicos a comedores, facultades e empresas de restauración da comarca de Vigo.\nEmpresa cervexeira galega fundada en A Coruña en 1906 por José María Rivera Corral, e que na súa cuarta xeración converteuse nun corporación empresarial global con actividade en diversos sectores.\nComercialización e distribución de viños e bebidas.\nWeb desta distribuidora de bebidas e alimentos, que traballa con establecementos de hostalería e alimentación, e ofrece unha completa tenda online.\nNun lugar no que se unen natureza e historia, onde o frescor da chuvia se mestura coa riqueza da terra, nace o manantial de Fontecelta.\nAuga mineral embotellada do manantial de Fontoira na localidade lucense de Cospeito. Forma parte de Manantiais de Galicia.\nDistribuidora de Cervezas Internacionales\nMariscaría Virtual. Enviámoslle o marisco preparado para que só teña que sentarse á mesa e degustalo.\nEmpresa dedicada á elaboración e envasado de pescados conxelados - Fribesa- a granel e empaquetados. Sección de receitas.


"Os conflictos son bos para a creación, pero con esta crise hai unha sobredose" - Faro de Vigo\n"Os conflictos son bos para a creación, pero con esta crise hai unha sobredose"\nA compañía Fulano, Mengano e Citano presenta hoxe no Auditorio "Viva a crise!!"\ndavid garcía | cangas 02.11.2013 | 01:40\nOs tres integrantes de Fulano, Mengano e Citano nunha representación de "Viva a crise!!".\nmanuel pombal - Actor teatral\nSuso Pando, Marcos Alonso e Manuel Pombal. Ao mellor así os seus nomes non resultan coñecidos, pero se os cambiamos por Fulano, Mengano e Citano a cousa xa cambia. A recoñecida compañía teatral retorna esta noite a Cangas para traer de novo o seu humor coa obra "Viva a crise!!". Será no Auditorio a partir das 21.00 horas e as entradas poden mercarse a partir das 19.00 horas na propia billeteira ao prezo de 5 euros.\n-"Viva a crise!!". Non será unha obra de teatro sobre a crise económica?\n-(Risos) Sempre soemos facer obras sobre temas de actualidade e cercanos aos que lle damos ese formato de extraordinario para o espectáculo. O caso é que cando hai males na sociedade, como esta crise, é bo para a creación porque hai conflictos e motivos para a historias. Desgraciadamente hai demasiados conflictos e historias con este tema da crise.\n- Sen desvelar o contido da obra, pode avanzar algo sobre as historias que lles sirven para facer esta sátira da crise?\n-Tocamos un pouco de todo, son temas xerais e que nos afectan a todos. Un exemplo, o mundo dos impostos. Aparece unha personaxe que é fumador, bebe habitualmente, ten coche... Unha serie de cousas que son perxudiciais, pero é de onde se sacan os maiores impostos. Tamén está o mundo da política, pero con brasa para todos. Temos unha escena que é unha especie de reunión privada entre tres políticos: un do mundo do nacionalismo, outro do suposto socialismo e o terceiro da dereita. Sirve para unha situación triste e hilarante.\n-Teño a impresión de que a esta obra vaille perfectamente ese frase tan recurrente de "baseada en feitos reais".\n-Si que está basada en feitos reais (risos). Aínda que nós sempre procuramos darlle a linguaxe do humor, que é a nosa vía de comunicación, e presentar eses feitos reais a través do extraordinario e espectacular.\n-Desgraciadamente esta crise e as súas consecuencias darían para moitas obras?\n-Imos morrer todos de sobredose de conflictos! A chuvia que cae é tan abundante e tan frecuente que a maior parte dos temas xa non podemos incluilos. Hai cousas que se tocan en comentarios de personaxes e faría falla unha triloxía completa para abordar todos os conflictos que hai neste momento. É unha esaxeración.\n-Polo escenario aparecen políticos, banqueiros, especuladores, salvapatrias... Non tiveron á tentación de pasarse a esoutro lado, digamos, escuro?\n-Nós quedamos no lado que nos corresponde; somos sufridores dos pesos que nos caen enriba e que forman a aristocracia actual. Hoxe esa aristocracia está formada polos grandes empresarios, que non os pequenos, que ao igual que os traballadores son unha vítima máis, os banqueiros, a igrexa... Todos estes grandes pesos son os que están no lado escuro e protéxense entre eles porque o poder unifica.\n-Como está sendo a acollida desta sátira por parte do público?\n-Está mal que o diga eu, pero como non está a miña avoa direi que está sendo moi boa (risos) A xente sae eufórica, nos felicita e dalgún xeito se recoñece nas personaxes que forma parte da obra: o parado, o que sufriu a hipocresía e o timo das hipotecas...\n-Está claro que aínda coa que está caendo hai necesidade de rir.\n-Mentras exista humor nada está perdido. Está claro que a crise non se acaba co humor, pero axuda á superala e ademais é terapéutico. A unha mesma idea podes chegar a través do humor ou chorando, co drama. Pero co humor a historia chega mellor.\n-Algunha vez en lugar dun espectador foi alguén desa nova aristocracia quen se lles achegou ao final da obra.\n-Nos temos unha clave que é manter a elegancia: procurar dicir cousas pero sen lanzar pedras, senón deixalas caer. Sen ser agresivo ou faltón, porque iso crea o efecto contrario: o caracol recóllese e non te escoita. Hai que ter gusto e elegancia. Iso fai que moitas veces estemos en concellos de moi diferentes cores, pero que sempre teñamos as portas abertas a pesar de dar moita brasa.


Pero na Unión Europea tamén se poden facer moitas cousas. A primeira semana de abril foi a semana da abella no Parlamento Europeo, na que houbo conferencias sobre a saúde das abellas e publicouse este video pedindo a protección da abella: http://vimeo.com/homesanto/givebeesachance\nPodedes seguir as nosas actividades dentro do grupo de Coeur na web http://bee-life.eu/\nComunicado de prensa do COEUR, 08/04/2014 -\nA conferencia da Saúde da Abella, organizada pola Comisión o 07 de abril 2014 (1) (1 bis) reuniu un gran número de persoas en Bruxelas interesadas na saúde das abellas. A partes interesadas, os apicultores, os agricultores, os científicos, a industria química e as asociacións ambientais, tiveron a oportunidade de manterse informado sobre o labor da Comisión sobre as abellas. As accións presentadas estaban vinculados ás prácticas e os produtos veterinarios, os praguicidas, a apicultura, o medio e a agricultura (2).\nOs resultados de EPILOBEE (3), a vixilancia harmonizada sobre a mortalidade de abellas, foron presentados na conferencia. O estudo abrangue uns 32 000 colonias en 17 Estados membros (entre outono de 2012 e o verán de 2013). As taxas de mortalidade de colonias de inverno variaron do 3,5% ao 33,6%, con gran variabilidade entre países e unha maior mortalidade no norte de Europa. Vida abella encontra desafortunado o feito de que só se consideran os axentes patóxenos no seguimento. Os pesticidas e os recursos botánicos poderían integrarse doadamente para proporcionar unha imaxe máis completa dos factores que conducen á mortalidade de colonias desestresante. Hoxe en día, esta monitorización demostra claramente que na maioría das patoloxías de casos (varroosis,nosemosis, loque americana) non poden explicar a mortalidade das abellas.\nA EFSA identificou duplicados e baleiros na investigación das abellas. As brechas expostas están vinculados principalmente á toxicoloxía de abella. Polo tanto, a autoridade de seguridade alimentaria da UE sinalou a necesidade da investigación coordinada e eficiente na UE. A vida da abella ve urxente necesidade de investir na investigación sobre os efectos dos químicos na saúde da abella da colonia e da proba do anel de métodos para a avaliación do risco. A vida da abella aumenta a conciencia sobre a necesidade de que as autoridades da UE a tomar medidas sobre a base da investigación independente e crítica con respecto a manter o desenvolvemento da investigación financiada pola industria.\nDirección Xeral de Agricultura recoñeceu o papel dos polinizadores para a sostibilidade da agricultura europea. A súa visión política para o futuro ten como obxectivo crear un modelo de agricultura en harmonía coas abellas. Dada a realidade de campo dos apicultores de hoxe, a vida da abella apenas pode soportar tal idea e pide a Comisión que manteña ambicioso e determinado nas súas accións futuras. Esta é unha decisión política que as autoridades en relación cunha elección da sociedade.\nMais información en: www.bee-life.eu


Alexandre Guimarães - Wikipedia, a enciclopedia libre\nGuimarães en 2018\nAD Durpanel San Blas (16)\nMunicipal Puntarenas (12)\nDeportivo Saprissa 300 (74)\nCosta Rica 16 (2)\nAlexandre Borges Guimarães, nado en Maceió, Alagoas, Brasil o 7 de novembro de 1959, é un adestrador e ex xogador de fútbol brasileiro nacionalizado costarriqueño. O último club que adestrou foi o Atlético Nacional, da primeira división colombiana.\nSendo neno trasladouse coa súa familia a Costa Rica, onde desenvolveu toda a súa carreira futbolística, xogando 377 partidos na Primeira División e marcando 95 goles. Destacou principalmente no Deportivo Saprissa, co que gañou tres campionatos de liga en 1982, 1988 e 1989. Foi internacional coa selección de Costa Rica en 16 ocasións.\nTras retirarse da práctica do fútbol emprendeu unha carreira de adestrador que o levou ao banco de máis dunha ducia de equipos, de Costa Rica e doutros países como Guatemala, México, Panamá, Emiratos Árabes Unidos, China, a India ou Colombia. Adestrou tamén á selección de Costa Rica en dúas ocasións e á de Panamá. Formou parte da selección costarriqueña nas tres primeiras participacións desta na Copa do Mundo, a primeira como futbolista e as dúas seguintes como adestrador.\nÉ pai de Celso Borges, futbolista do Deportivo da Coruña e tamén internacional coa selección de Costa Rica.\n3.1.1.1 Deportivo Saprissa\n3.1.1.2 Selección de Costa Rica\n3.2.1 AD Belén\n3.2.2 Deportivo Saprissa\n3.2.3 Al-Wasl FC\n3.2.4 América de Cali\nNaceu no Brasil, onde comezou a xogar ao fútbol nas rúas. Viviu alí ata os 11 anos, cando se trasladou a Costa Rica xunto a seus pais Luis de Souza Borges e María Alice Guimarães e tres irmáns maiores, debido a que o pai, que era médico, fora destinado no país centroamericano pola Organización Panamericana da Saúde.\nEn Costa Rica estudou Educación Física e practicou o baloncesto, chegando a xogar en Primeira División co Asturias de Puntarena. Ao mesmo tempo xogaba ao fútbol no AD Durpanel San Blas, de Segunda División, ata que foi fichado polo Municipal Puntarenas, momento no que tivo que elixir entre baloncesto ou fútbol, decantándose por este último.\nDebutou na Primeira División costarriqueña co Municipal Puntarenas en 1980, equipo no que permaneceu ata finais de 1981. Logo pasou ao Deportivo Saprissa, equipo co que xogou no seu primeiro ano a final da a liga costarriqueña, marcando o gol da vitoria na final contra o seu ex equipo, o Puntarenas. En Saprissa consolidou a súa carreira, xogando alí entre 1982 e 1992, marcando 92 goles e gañando dous títulos de liga máis en 1988 e 1989. Foi o máximo goleador do equipo nas tempadas 1984 e 1986. Un dos seus momentos máis destacados en Saprissa foi en marzo de 1991 cando marcou un gol de chilena contra Limonense (3-1).\nAo adquirir a nacionalidade costarriqueña en 1984, foi convocado para a selección nacional de Costa Rica, coa que xogou 16 partidos e marcou 2 goles. Gañou a Copa de Nacións da Concacaf en 1989 e disputou o primeiro Mundial da selección costarriqueña, o Mundial de 1990, onde lle deu o pase a Hernán Medford no gol da vitoria contra Suecia, que lle valeu o pase á segunda fase. Foi o primeiro futbolista nacido no Brasil en enfrontarse á selección brasileira nun Mundial.\nRetirouse do fútbol en 1993 despois dunha última tempada no Municipal Turrialba.\nDespois da súa retirada comezou unha carreira de adestrador no AD Belén, equipo co que gañou o Torneo de Copa de Costa Rica en 1996.\nTras pasar polo Club Sport Herediano chegou ao Deportivo Saprissa, o club no que xogara unha década. Co equipo da capital gañou na tempada 1997/98 o campionato de liga e o Torneo Grandes de Centroamérica. Tras un breve paso polo Comunicaciones guatemalteco volveu ao Saprissa, co que se proclamou de novo campión de liga na 1998/99 e subcampión na seguinte.\nA continuación foi chamado pola federación costarriqueña para facerse cargo da selección. O seu primeiro partido dirixindo a selección nacional foi unha vitoria por 5-2 sobre o combinado guatemalteco no Orange Bowl de Miami en xaneiro de 2001. Con gran éxito levou a Costa Rica a clasificarse para o Mundial de Fútbol de 2002 como primeiro da Concacaf, acadando 23 puntos (un récord na zona) e derrotando á selección mexicana no estadio Azteca. Foi a segunda Copa do Mundo disputada por Costa Rica, 12 anos despois da primeira, na que Guimarães participara como xogador.\nCon Guimarães como adestrador, Costa Rica alcanzou os cuartos de final da Copa América do 2001 en Colombia e alcanzou a súa única final na Copa Ouro no 2001, perdendo ante os Estados Unidos por 0-2.\nNo Mundial do Xapón-Corea do 2002, Costa Rica venceu a China, empatou con Turquía (que acabaría no terceiro posto do Mundial) e perdeu nun gran partido contra Brasil (campión do Mundial), quedando o equipo eliminado na primeira rolda e sendo Guimarães destituído do seu cargo.\nAdestrou logo o Cartaginés costarriqueño e en México o Irapuato e o acabado de ascender Dorados de Sinaloa, antes de coller de novo as rendas da selección costarriqueña en 2005, tras a marcha de Jorge Luis Pinto.\nNaquel momento, o equipo costarriqueño tiña bastante difícil a clasificación, pero os bos resultados, sobre todo na casa, endereitaron o seu rumbo e logrou o pase por segunda vez consecutiva ao Mundial, un feito histórico para o fútbol do país centroamericano. En consecuencia, dirixiu a Costa Rica no Mundial de Alemaña do 2006, con resultados negativos nos seus tres partidos, 4-2 contra Alemaña, 3-0 contra Ecuador e 2-1 contra Polonia. Foi substituído por Hernán Medford.\nA finais do 2006 foi elixido como seleccionador do equipo nacional de Panamá, co que debutou con éxito na Copa UNCAF de 2007 no Salvador, rematando no 2º posto, só por detrás de Costa Rica. Foi logo despedido debido ao fracaso do equipo panameño no camiño cara a Suráfrica 2010, perdendo a serie ante O Salvador con goles de último minuto despois de ir liderando a serie con comodidade.\nEn 2009 comezou unha etapa nos Emiratos Árabes Unidos, dirixindo primeiro o Al-Wasl FC en Dubai, co que gañou a Copa de Clubs Campións do Golfo, e logo o Al-Dhafra de Madinat Zayed. Na tempada 2011-2012 volveu a Costa Rica para dirixir por terceira vez o Deportivo Saprissa. Na tempada seguinte volveu a Asia, esta vez á China, onde adestrou o Tianjin Teda da Superliga, logrando a permanencia a pesar de ter comezado a tempada con -6 puntos debido a unha sanción.\nO 19 de abril de 2016 foi nomeado novo adestrador do Mumbai City FC da Superliga da India en substitución de Nicolas Anelka. Rematou como primeiro clasificado na tempada regular, pero quedou eliminado nas semifinais do playoff. Dirixiu o equipo indio durante unha segunda tempada, pero conseguindo peores resultados e o 7º posto final.\nO 13 de xuño de 2019 foi nomeado novo adestrador do América de Cali en Colombia. O seu traballo co equipo escarlata deu os seus froitos rapidamente cando gañou o título no Torneo Finalización dese ano, un campionato que o América non gañara en 11 anos. Foi ademais o primeiro adestrador estranxeiro en acadar unha copa co equipo escarlata.\nEn decembro de 2020 foi presentado como novo técnico do Atlético Nacional de Medellín. Con todo, durou só seis meses no cargo, sendo destituído en xuño de 2021. O seu balance no equipo colombiano foi de 30 partidos dirixidos, con 14 vitorias, 7 empates e 9 derrotas.\nÉ fillo dos brasileiros Luis de Souza Borges e María Alice Guimarães e ten dous irmáns e unha irmá. Casou con Lina Mora, coa que ten dous fillos, o cineasta Mauro Borges e o futbolista internacional Celso Borges.\nDeportivo Saprissa[editar | editar a fonte]\nPrimeira División de Costa Rica (3): 1982, 1988, 1989. –61.\nCopa de Nacións da Concacaf (1): 1989.\nAD Belén[editar | editar a fonte]\nTorneo de Copa de Costa Rica (1): 1996.\nPrimeira División de Costa Rica (2): 1997/98, 1998/99.\nTorneo Grandes de Centroamérica (1): 1997/98.\nAl-Wasl FC[editar | editar a fonte]\nCopa de Clubs Campións do Golfo (1): 2009/10.\nAmérica de Cali[editar | editar a fonte]\nTorneo Finalización (1): 2019.\n↑ 1,0 1,1 Minsky, Larissa; García, Roberto. "Guima, un terco soñador". Nación.com (en castelán). Arquivado dende o orixinal o 04 de marzo de 2016. Consultado o 20 de novembro de 2020.\n↑ 2,0 2,1 TD Mas (14 de agosto de 2017). Videoteca. Alexander Guimaraes (Youtube) (en castelán).\n↑ "Alexandre Borges Guimarães se reencontró con su natal Brasil en Italia 90" (en castelán). 17 de xuño de 2020. Consultado o 20 de novembro de 2020.\n↑ "Brasil elimina a Costa Rica". BBC (en castelán). 13 de xuño de 2002. Consultado o 20 de novembro de 2020.\n↑ "El equipo Tianjin Teda de Guimaraes se salvó del descenso en el futbol chino" (en castelán). 30 de outubro de 2013. Consultado o 20 de novembro de 2020.\n↑ "Voz Latina: Alexandre Guimarães, director técnico de Tianjin Teda" (en castelán). 13 de decembro de 2013. Consultado o 20 de novembro de 2020.\n↑ "Former Costa Rica coach Alexandre Guimaraes to take charge of Mumbai City FC" (en inglés). 19 de abril de 2016. Consultado o 20 de novembro de 2020.\n↑ "Guimarães fue presentado oficialmente como técnico de Nacional" (en castelán). 4 de decembro de 2020. Consultado o 17 de febreiro de 2021.\n↑ "Oficial: Alexandre Guimaraes deja de ser director técnico verdolaga". Marca (en castelán). 5 de xuño de 2021. Consultado o 9 de xuño de 2021.\n↑ "Alexandre Guimaraes fue nombrado entrenador del año en Colombia" (en castelán). 18 de xullo de 2020. Arquivado dende o orixinal o 19 de xaneiro de 2021. Consultado o 20 de novembro de 2020.\nPáxina web oficial de Alexandre Guimarães\nTraído desde "https://gl.wikipedia.org/w/index.php?title=Alexandre_Guimarães&oldid=5796656"\nA última edición desta páxina foi o 14 de xuño de 2021 ás 18:37.


CASTELAO NO POMBAL: marzo 2021\nXa rematamos o segundo trimestre, así que aquí vos deixamos algunhas actividades que fixéchedes.\nXANEIRO: Día da Paz\nFEBREIRO: Traballamos a Rosalía de Castro\nMARZO: Semana da prensa e Día da muller\nEsta semana , co gaio do Día da poesía, Día da árbore, Día da auga e Día da narración oral, viu ao cole Anxo Moure para contarlles uns contiños aos nenos e nenas de 3º de primaria.\nPara rematar esta sesión de contacontos, Anxo agasallounos a cada clase, cunha plantiña de acivro que trouxo da súa casa.\nAsinounos no libro de honra da biblio.\nOs nenos e nenas de 3º e 4º de primaria inauguran a biblioteca.\nE o broche final deste trimestre, póñeno os reporteiros máis dicharacheiros do Pombal.\n"A CINEMA DA TÚA VIDA"\nENTREVISTA A CAROLINA MUÑOZ (escritora)\nPREME NA IMAXE PARA VER A ENTREVISTA COMPLETA\nCURTOS: "NON PODERÁ CONNOSCO"\nFANTÁSTICAS ENTREVISTAS !!!\nAgora a disfrutar das vacacións e moi atentos e atentas as novidades que haberá á volta.\nEtiquetas: Animacións, Inauguración, Semana Prensa\nAquí vos deixamos o vídeo da inauguración da biblio dos nenos e nenas de 1º e 2º de Primaria.\nFoi a UNESCO durante a súa 30° reunión, en París en outubro-novembro de 1999 o organismo que decidiu proclamar o 21 de marzo, como Día Mundial da Poesía, a proposta do editor Antonio Pastor Bustamante.\nEn principio manexouse a data do 23 de abril, pero dado que xa se celebraba nesa data o Día Mundial do Libro, apostouse polo 21 de marzo que coincide co equinoccio de primavera no hemisferio Setentrional.\nEn Europa o evento é chamado Primavera dos Poetas e en Colombia a Común Presenza dos Poetas, por ser instituido pola Fundación que leva o mesmo nome.\n(PARA SABER MÁIS, PREMEDE NA IMAXE)\nCINE E POESÍA:\n(No minuto 13:30 poema do Cine na poesía)\nDISNEY E POESÍA:\nAPRENDER CINEMA É POSIBLE DE MOITAS MANEIRAS, AQUÍ PRESENTÁMOSVOS O VOCABULARIO MÁXICO\nMediante unha serie de situacións protagonizadas por un ovo, estas cápsulas animadas dan a coñecer de maneira divertida os principais conceptos cinematográficos, así como un glosario de obxectos e termos relacionados co mundo da produción audiovisual. Así teremos os ingredientes de toda boa receita cinematográfica!\nA actividade que vos propoñemos esta semana, é que inventedes unha poesía onde aparezan términos cinematográficos.\nO seguinte glosario, pode axudarvos.\nMediante unha serie de situacións protagonizadas por un ovo, estas cápsulas animadas dan a coñecer de maneira divertida os principais conceptos cinematográficos, así como un glosario de obxectos e termos relacionados co mundo da produción audiovisual Así teremos os ingredientes de toda boa receita cinematográfica!\nPREMEDE NA SEGUINTE IMAXE\nEtiquetas: Glosario Cine, Semana Poesía\n12 MARZO SEMANA DA PRENSA\nEsta semana, do 8 ao 12 de marzo estase a celebrar a semana da prensa. Aquí vos deixamos algúns recursos e actividades para traballar a vindeira semana e que desta forma os convirtades en auténticos xornalistas.\nASÍ FAISE UN XORNAL:\nRECURSOS: (premede mas imaxes)\nCaderno de traballo para a Educación Documental (preme na imaxe)\n(actividade adaptada do Recanto de Mik. Ceip Mestres Goldar)\nINVESTIGAMOS SOBRE UN ACTOR OU ACTRIZ:\nAgardamos todas as vosas entrevistas no nosos correo electrónico (as subiremos ao blog o 26 de marzo)\nAnimádevos pequenos periodistas.\n5 MARZO INFANTIL INAUGURA A BIBLIOTECA (terminado)


A lotería, esa chantaxe | Si home si\nPara que vexan a catadura moral do fenómeno, a Lotería Nacional que coñecemos naceu en plena Guerra da Independencia, aprobada polas Cortes de Cádiz sen un triste voto en contra. Por moita situación de emerxencia que se atravese, e por necesidade de financiarse que haxa, hai que ser daquela maneira para aproveitarse de que a xente non mira polos cartos porque os tempos que corren están para preocuparse de cousas como conservar a vida. E foi no franquismo cando se promoveu a lotería como substitutivo da xustiza social ou como adianto terreal en man da futura compensación celestial voando. Aquelas historias na prensa daqueles señores caritativos que mercaban os décimos que resultarían premiados para que o vendedor non seguira aterecéndose nunha esquina. Aquela xente humilde pero honrada que, para alimentar ós seus fillos, confiaba á Divina Providencia e ó Servicio Nacional de Loterías -cando non ó Patronato de Apuestas Mutuas Deportivo Benéficas- as súas últimas moedas e obtiña a súa recompensa (a historia oficial non falaba dos que non obtiñan nada. Os ludópatas chegaron coa democracia). Por non falar da alegría a esgalla que inundaba os barrios desfavorecidos sobre os que chovían os millóns. E esa casposa tradición do rito que hoxe se celebra, ese carpetovetónico acto con nenos dun colexio de orfos vestidos con smóking (“si, moito estar aí agora nun escenario, pero logo baixan e o resto do ano non teñen pais”, condoíame eu de neno).\nA lotería de Nadal é ademais unha declarada e obvia chantaxe social, das que son cómplices e ó tempo vítimas desde os bares ás asociacións de veciños, e todo cando colectivo secunda ese sistema demoníaco das participacións. Pasei de coller lotería no supermercado e tocou e debo ser o único parvo que non saíu na tele brindando co cava da oferta quincenal. Non me apuntei ó billete que compraron os do choio e como os demais decidan seguir traballando, vou ter que despedirme eu para non amargarme ó velos. E chega con ver a lista de onde se xoga para ver por que se fai. A maiores de lugares como Ceuta ou Melilla, onde non hai un can e cada habitante xogou de media o ano pasado 12 e 17 euros respectivamente, tamén en Extremadura ou Andalucía, con rendas per cápita baixas, se xoga pouco (ben, pouco é algo máis dos 40, que como media é unha animalada, porque moita xente non xoga nada ou case nada). Pero nesas cifras móvense zonas ricas como Baleares (39 euros) ou Navarra (49), sinal de que parvos non son. Onde tiran a casa pola ventá? Quitado os 280 euros por cidadán que se supón xogarán este ano en Lleida (porcentaxe claramente distorsionado polo fenómeno da administración La Bruixa d´Or de Sort, que vende a esgalla), onde máis gastaron é en Soria (165 euros), Segovia (145) Burgos (122) e Palencia (103). É dicir, lugares onde a xente ten un pasar, pero non demasiadas expectativas. Aquí a media do gasto o ano pasado foi 56 euros, seis menos da media española, e neste ano mandaron para que compraramos 64 euros para cada un.\nNon pensen que digo todo isto porque o máis que me pode tocar na Lotería é traballar se o gordo cae preto. Escríbollo tal como o sinto. Aínda que se a alguén lle tocou algo, desculpen, e xa saben onde me teñen para o que queiran.\n1 thought on “A lotería, esa chantaxe”\n25 Decembro 2007 ás 19:26\nXa que non á Lotaría, podemos xogar sobre ese outro clásico do Nadal, a mensaxe de Juan Carlos I, e que quererá dicir a foto (co rei, un rapaz e esa pala cravada no chan diante deles) nesa posta en escea tan supostamente coidada de todos os anos.\nPara algún é mellor, por favor, obviar o furado. Pola miña banda non sei se o monarca, desde a experiencia, está a ensinar ao rapaz a cavar, enterrar e demais posibilidades de que facer coa pala e un anaco de terra, ou facerme amigo das teorías da conspiración, e pensar que están a mirar o destino de Marichalar se sae Duque Lu.


Alumnadofccee4GECO -- Estudantes do 4º curso do Grao en Economía da Facultade de CC. Económicas e Empresariais de Vigo\nEstudantes do 4º curso do Grao en Economía da Facultade de CC. Económicas e Empresariais de Vigo\nPara ver envíos anteriores á lista, pode visitar os arquivos de Alumnadofccee4GECO . (A O arquivo actual só está dispoñíbel para os subscritores da rolda.)\nComo usar a lista Alumnadofccee4GECO\nPara enviar unha mensaxe a tódolos membros da lista, envíeo ao enderezo alumnadofccee4geco@listas.uvigo.es.\nSubscribirse a Alumnadofccee4GECO\nSubscríbase a Alumnadofccee4GECO enchendo os datos do seguinte formulario Enviaráselle unha mensaxe de correo electrónico en que se lle solicitará unha confirmación para previr que outras personas o/a subscriban sen o seu consentimento. Logo de recibir a confirmación, a solicitude enviaráselle ao administrador da rolda para que a aprobar. Por último, enviaráselle unha notificación coa decisión do administrador por correo electrónico. Esta rolda tamén é privada, o que significa que os subscritores non están dispoñíbeis aos que non estean subscritos.\nSubscritores de Alumnadofccee4GECO\nPara anular a súa subscrición de Alumnadofccee4GECO, consiga unha lembranza do seu contrasinal ou cambie as súas opcións de subscrición e indique o seu enderezo de correo electrónico con que está subscrito:\nA rolda Alumnadofccee4GECO está administrada por sdfcee at uvigo.es\nInterface administrativa de Alumnadofccee4GECO (require a autorización)


A Organización Galega de Comunidades de Montes celebrou este sábado 20 na Casa da Cultura de Porto do Son a súa asemblea anual. Reunión á que acudiron representantes de comunidades de montes de todo o país.\nRedacción 22 mar. 2021 comunidades de montes ORGACCMM Porto do Son\nMesa da Asemblea anual da ORGACCMM\nNa reunión da ORGACCMM ademais de tratarse temas internos oganizativos físoxe un chamamento a todas as comunidades para organizarse contra o novo Plan Forestal aprobado polo goberno galego. Un plan que permite a enaxenación da xestión dos montes comunais para entregarllos a intereses privados.\nOutros acordos destacados acadados na asemblea foron a comisión organizativa do VII Congreso de Comunidades de Montes a celebrar dentro de dous anos e a celebración da IV xuntanza internacional de terras comunitarias. Tratouse tamén a problemática da continua inavsión ilegal de vehículos motorizados nos terreo dos montes veciñais, dos danos que están a causar, e as posibles solucións paa pórlle coto a esta agresión ambiental.\nO novo Plan Forestal recén aprobado pola Xunta de Galicia foi o punto do día que xenerou máis intervencións dos representantes das comunidades, quen expresaron o seu rexeitamento unánime a dito plan. Todos os delegados dos montes comunais coincidiron en que o Plan Forestal aprobado en solitario polo Partido Popular carece de consenso social, fai unha diagnose fictica da situación do monte galego, fomenta o monocultivo de especies invasoras, promove a forestación de terras agrarias, non atalla a problemática dos incendios forestais, agrava a situación de abandono do rural e alenta a desparación dos montes veciñais en man común.\nA Organización Galega de Comunidades de Montes acordou establecer un plan de traballo para continuar coas mobilizacións para expresar o rexeitamento a este Plan Forestal e a necesidade de redactar un novo plan que garanta un monte galego con futuro e poña a vida no rural no centro. Dentro deste marco de actuación desenvolveuse con motivo do Día mundial da ábore a vaga de concentracións por todo o país rexeitando o Plan Forestal aprobado polo Partido Popular.\nAna Miranda: “Coa súa inacción a Xunta incumpre a normativa europea da Rede Natura"\nSituación do saneamento e da depuración das Estacións de Depuración de Augas Residuais do litoral


Xosé Leal: "é un orgullo rematar este ano cunha mostra retrospectiva dun digno herdeiro de Castelao"\nMar Interior, a exposición que reúne 36 anos de traxectoria de Miguelanxo Prado, poderá verse desde ata o 29 de xaneiro no Sexto Edificio do Museo\nNa presentación da mostra estiveron, ademais do propio autor, os comisarios Fausto Isorna e Gemma Sesar, o director do Museo, Carlos Valle, e o deputado de Cultura e Lingua, Xosé Leal\n"Para min esta exposición supón algo moi especial porque expoñer no Museo de Pontevedra é como expoñer na Casa de Castelao, que é onde está o corpus máis importante do seu legado, e para min é como a entrada nunha especie de Olimpo transcendente para a nosa cultura", aseguraba esta mañá Miguelanxo Prado durante a presentación da mostra Mar Interior, que hoxe foi inaugurada no Sexto Edificio do Museo de Pontevedra. Na presentación da mostra estiveron, ademais do propio autor, os comisarios Fausto Isorna e Gemma Sesar, o director do Museo, Carlos Valle, e o deputado de Cultura e Lingua, Xosé Leal. Tanto os dous comisarios coma o director e o deputado coincidiron en cualificar o artista como "o herdeiro actual de Castelao" e en congratularse por rematar o ciclo expositivo deste ano con esta mostra. Carlos Valle insistiu unha vez máis en poñer en valor o traballo do equipo técnico do Museo na montaxe da exposición, unha mención á que tamén se sumou o deputado de Cultura.\nXosé Leal cualificou a Miguelanxo Prado como "un artista total que chega ao gran público e que tamén ten unha importante proxección internacional, sendo un referente en países coma Estados Unidos". Na relación entre a arte de Miguelanxo Prado e o legado de Castelao, o deputado incluso aventurou que "Castelao hoxe en día tamén faría animación". Neste sentido, salientou a parte da exposición que reflicte o traballo de Miguelanxo Prado no programa Xabarín Club, asegurando que "foi fundamental para achegar a nosa cultura e a nosa lingua a todas as xeracións que medraron con el".\nMar Interior é unha retrospectiva que percorre os 36 anos de carreira de Miguelanxo Prado nunha proposta expositiva dun total de 100 obras que poderá visitarse ata o 29 de xaneiro. O título responde, segundo explicou Fausto Isorna, a "unha metáfora do labor artista que, como os mariñeiros, un día sentiu a chamada do mar para descubrir novos mundos, e que sae dun porto para iniciar singraduras que non se sabe a onde van chegar e que, ás veces, mesmo traen algún naufraxio".\nPola súa banda, o propio Miguelanxo Prado sinalou "que o Museo dea cabida a un autor que no 90 % da súa obra é banda deseñada é un signo do propio espírito da institución". Prado puxo o foco en que a banda deseñada en Galiza "é unha das linguaxes artísticas nas que estamos aportando moitísimo, con autores e autoras actuais moi destacadas". O artista avogou pola banda deseñada como unha forma de arte actual con consideración canónica ao manifestar que "cando a Academia das Artes Galegas me propuxo formar parte como académico numerario para min supuxo unha tranquilidade no aspecto de que unha das formas artísticas do século XX, como é a banda deseñada e a animación, merece a atención e o recoñecemento como disciplina".\nMar Interior articúlase en dous eixos. O primeiro é vital e sentimental, co mar como tema recorrente e no que están representadas as obras onde ten especial protagonismo: Trazo de Xiz, Ardalén e De Profundis, entre outros. Neste apartado exhíbense varios cadros con esta temática, material que non é doado ver nas mostras do autor.\nO segundo eixo é temático e percorre os diferentes perfís profesionais do artista: o meirande, como historietista, fai un percorrido breve pero intenso polos libros publicados por Miguelanxo Prado, con especial dedicación a Ardalén, obra que mereceu o Premio Nacional, e ao seu último libro, Presas fáciles. Tamén se mostran algúns carteis, material menos coñecido dos afeccionados.\nNos outros espazos pódese ver a súa obra como paisaxista, o espazo Lugares; e como ilustrador de libros, obras alleas que o debuxante ilumina; neste espazo pódese destacar o dedicado ao seu amigo, o recentemente falecido escritor Agustín Fernández Paz. Inclúense, ademais, as súas tres últimas obras: Miguel en Cervantes, O Dragón, e o inédito Mael: Máis alá do bosque de Cornanda.\nPor último, un espazo dedicado á animación, convertido tamén nun punto de encontro para adultos e rapaces co Xabarín como mestre de cerimonias, onde se poden ver as películas Os Vixiantes do Camiño, en exhibición continua, e De Profundis, en varios pases. Tamén se verán paneis nos que se conta a súa aventura como debuxante de animación (Xabarín e Men in Black) e varias cubertas da revista Oink!\nAs salas estarán complementadas con textos do autor sobre a súa obra e diversas vitrinas con bosquexos, libros, merchandising e outras curiosidades. A banda sonora de De Profundis, obra de Nani García, soará ininterrumpidamente como ambiente da exposición.\nPublicado por Infogauda ás 23:15 ((•)) Escucha este post


O futuro ao microscopio… ObERStress: Hypothalamic lipotoxicity and endoplasmic reticulum stress: a new pathophysiological mechanism of obesity. | Campus Vida\nBlog > Novas > Rede de Centros Singulares de Investigación > CIMUS > O futuro ao microscopio… ObERStress: Hypothalamic lipotoxicity and endoplasmic reticulum stress: a new pathophysiological mechanism of obesity.\nPublished on Outubro 2nd, 2013\nin Blog, CIMUS, O futuro ao microscopio, Rede de Centros Singulares de Investigación\nHoxe presentámosvos un proxecto desenvolvido por Miguel López, dentro do grupo de investigación denominado NeurObesity, no Centro de Investigación en Medicina Molecular e Enfermidades Crónicas (CIMUS).\nProxecto: ObERStress: Hypothalamic lipotoxicity and endoplasmic reticulum stress: a new pathophysiological mechanism of obesity\nGrupo de investigación: NeurObesity\nInstitución: CIMUS (USC)\nInvestigador principal: Miguel López\nA Obesidade e as súas comorbilidades asociadas están a alcanzar unhas proporcións pandémicas. É polo tanto demandante investigar e comprender os mecanismos fisiopatolóxicos que regulan o balance enerxético. Datos recentes, moitos deles do noso grupo, suxeriron que, ademais dos mecanismos Endócrinos e Neuroendocrinos clásicos, o metabolismo dos ácidos graxos no hipotálamo:\n1) regula a inxestión de alimentos;\n2) controla o metabolismo lipídico periférico e a homeostase da glicosa e\n3) regula o gasto enerxético a través da modulación do programa termoxénico.\nA conclusión global de todas estas evidencias é que a modulación do metabolismo lipídico hipotalámico é un mecanismo fisiolóxico clave que regula o balance enerxético. A pesar destas certezas, os detalles moleculares mediante os cales a alteración da composición lipídica hipotalámica modula o sistema central de control de enerxía, son completamente descoñecidas. Este proxecto céntrase elucidar os devanditos mecanismos. En concreto, formulamos que o desenvolvemento da alteracións no balance enerxético está asociado a cambios na concentración de lípidos complexos no hipotálamo que levarían aparición de lipotoxicidade e estrés de retículo endoplasmático (ER stress), tal e como acontece en tecidos periféricos (fígado, músculo e célula beta). Para iso, formulamos o uso de modelos animais, e experimentos de activación e ablación xenética baseada na administración esterotáxica de adenovirus no hipotálamo.\nOs resultados obtidos deste proxecto conducirán á identificación de novas vías e dianas para o tratamento da Obesidade e outras patoloxías do balance enerxético.\nO proxecto encóntrase concluíndo a segunda anualidade. Estamos a comezar a desenvolver modelos animais modificados xeneticamente.\nXeramos dúas patentes relacionadas con outros proxectos anteriores a este. Do presente proxecto esperamos obter polo menos outra patente internacional.\nInvestigadores de diversas institucións nacionais e internacionais, como a Universidade de Córdoba, a Universidade de Barcelona, Universidade deBergen (Noruega), Universidade de Iowa (US), Universidade deCambridge (UK).\nO proxecto está financiado polo European Reseach Council. A contía total da subvención ascende a 1.5 millóns de euros.


"Para seducir, unha palabra é mellor ca mil imaxes" | Revista\n“Para seducir, unha palabra é mellor ca mil imaxes”\nJoaquín Lorente, publicista : "Para seducir, unha palabra é mellor ca mil imaxes"\nJoaquín Lorente recorda unha mañá de hai máis de 40 anos, cando adquiriu nun quiosco das Ramblas un exemplar do New York Times. Nel publicábase a dobre páxina un anuncio dunha editorial que afirmaba: "McLuhan di que a letra impresa morreu. Para demostralo tivo que escribir oito libros". Lorente quedou tan impresionado que dixo para si: "quero ser tan bo coma quen ideou este slogan". Catro décadas despois, o nome de Joaquín Lorente é un dos que forman parte da evolución e do desenvolvemento da publicidade no noso país. Desde o coñecemento e a experiencia atesourados no traballo con grandes empresas e políticos de sona, defende con rotundidade que, a pesar do estrondo audiovisual que nos rodea, "para seducir, unha palabra é mellor ca mil imaxes".\nAcaba de publicar un libro que titula “Pensa, é gratis”. A publicidade convida a pensar?\nA publicidade o que ten que facer é seducir e convencer. Na elección dun produto ou dun servizo, hai unha parte racional, pero hai unha carga importantísima de sedución.\nPrecisamente, vostede sinala que o dial do consumo se move entre o 100% racional e o 100% emocional e afirma que atopar o punto é empezar a sintonizar co consumidor. Non cre que ese dial está moi escorado cara ao emocional?\nPor completo. Pero é que ten que estalo.\nSoa estraño que unha persoa cuxo labor foi basicamente seducir para vender encabece o seu compendio de coñecementos co título que inclúe as palabras “pensa” e “gratis”.\nSi. Pero unha portada dun libro, dunha revista… ten que ser un anzol. Nós mesmos dedicamos un tempo relevante da nosa vida a coidar o noso aspecto, a nosa fachada. Coidamos o noso escaparate.\nSabe que nalgunhas librarías se atopa debaixo do seu libro outro cuxo título afirma que “Pensar non é gratis”?\nSi, pero non se vende. Supoño que os lectores están máis dispostos a crer que pensar é de balde.\nCre que o éxito do libro está relacionado co feito de que as persoas consideran que xa é hora de pensar?\nO exercicio de pensar é un exercicio contemporáneo. Os nosos pais, os nosos avós… A facultade de pensar era privilexio dos que tiñan o diñeiro ou o poder. Pero, sobre todo tras a segunda guerra mundial, o pensamento deixa de selo. En España, este fenómeno prodúcese con atraso por mor da ditadura. Por iso, no noso país o exercicio de pensar é un feito relativamente novo.\nQuizais a novidade non é tanto o feito de pensar como a extensión a toda a sociedade da disposición de tempo e de medios para iso.\nA democratización do coñecemento é un dos feitos fundamentais que está vivindo a nosa sociedade. Nunca na historia da Humanidade se contou con tantos estudantes universitarios e tantos pasaportes nos petos. E isto marca unha mocidade cun futuro fantástico. Eu son moi optimista.\nCon todo, predomina a idea de que as novas xeracións son cada vez máis manipulables.\nEstou en total desacordo con esa crenza.\nVostede defende o valor do consumo como elemento de cohesión social.\nO consumo esaxerado é un vicio. Pero o consumo controlado, é dicir, gastar menos do que ingresas, é fundamental. O consumo creou as clases medias. Nos países en que non hai consumo non hai clases medias. Nesta crise, o que nos preocupa é a redución dos postos de traballo, diminución que vén dada pola baixada do consumo.\nVostede fomenta o pensamento. Con todo, os publicistas non prefiren consumidores fáciles de engaiolar? Que comentarios recibiu dos seus colegas de profesión?\nMoi bos. Convidáronme a impartir conferencias… Gústalles que haxa persoas que traballaron no sector que destaquen fóra del. Algunhas delas fixérono comigo: o escritor Carlos Ruiz Zafón, a cineasta Isabel Coixet… O feito de que persoas que traballaron na publicidade realicen outros labores destacados é bo para a profesión, dános mellor imaxe…\nSe os consumidores pensásemos máis, fariámoslle menos caso á publicidade?\nNon temos que deostar a publicidade. A publicidade é un ingrediente máis da vida e ten dúas cousas fundamentais: é o pulo do consumo, que crea e mantén as clases medias; e é o sostén económico dos medios de comunicación, fundamento para a democracia.\nQue lugar ten a publicidade na internet? Adaptouse a este novo medio?\nA internet é outro dos cambios transcendentais nestes últimos anos. Entre outras cousas porque rompe o monopolio dos medios de comunicación. A pesar diso, a publicidade vai seguir tendo o seu oco, pero con formas novas.\nAsegura que as persoas só seguen o que entenden. Vostede cre que a publicidade segue esa máxima?\nSi, absolutamente. O que ocorre é que na publicidade, coma en todo, hai publicidade boa e mala. A miña vara de medir a publicidade é se convence ou non. A pregunta de se esta campaña publicitaria gusta ou non é absurda. A pregunta debe ser: esta campaña convence ou non, seduce ou non ao receptor?\nEscribiu: “somos a primeira xeración de acceso ao exceso”. Que consecuencias tivo?\nFixo crer que a vida é doada, e iso é malo. Hai unha xeración á que se lle esvaeceu o futuro con moitas néboas de coloriñas. Pero esta crise está disipando esas néboas con rapidez. Eu defendo a cultura do esforzo, e iso ten que volver. O rigor, o tesón, a responsabilidade… Hai que reivindicalos. A receptividade a esta mensaxe multiplicouse ademais coa crise. Cando eu dicía isto mesmo hai un ano, os mozos, por dicilo dalgún xeito, poñían tapóns. Agora afinaron o oído.\nAvoga por exercitar o cerebro igual ca o corpo.\nTer dous centímetros máis de bíceps é interesante, pero a túa vida non cambia substancialmente. Pero ter máis capacidade para pensar, máis preparación, máis cultura… si o fai.\nEn que consistiría o ximnasio mental?\nCreo que con dez minutos ao día dedicados a pensar sería dabondo. Pero, do mesmo xeito que hai aparellos para desenvolver ou fortalecer unha parte do seu corpo, primeiro hai que definir en que queremos pensar, que é o que interesa resolver… Un exemplo. Unha persoa quere ser creativa. Pódese ser, pero hai que seguir uns pasos. Primeiro tes que definir en que queres selo, despois hai que observar o que hai ao teu arredor, tras iso hai que romper o que aprendes e, por último, unir. Hai que traballar, pero hai que ter un soño, un obxectivo. De todos os xeitos, non todo é traballo. Tamén hai que vivir, hai que divertirse… Eu digo que os microchips son compatibles coas gambas. E créoo.\n“Se non sabes o que persegues, nunca saberás a onde vas”, afirma. Cara a onde se dirixe vostede?\nEu estou nunha situación na que non teño nada que comprar nin nada que vender. Toda a miña vida tiven que vender. Pero o que che dá liberdade total, e isto pódese trasladar a calquera idade, é ter pouco que vender e pouquísimo que mercar.\nPero vostede afirma que para vivir o día a día sempre hai que ter mercancía para intercambiar.\nClaro, pero esta mercancía pode ser simpatía, coñecemento, idiomas, beleza, honestidade, rapidez…\nVostede foi, ademais de creativo publicitario, asesor de personalidades tan destacadas como Felipe González e Jordi Pujol. En que se diferencian vender a imaxe dunha marca e vender a imaxe dunha persoa?\nNon se diferencian excesivamente. Ao final, o político é unha marca, con todas as súas vantaxes e os seus inconvenientes. Para convencer dun produto, necesitas grandes sínteses. A mensaxe dun político, para que calle na poboación, precisa tamén síntese. No meu caso, tiven a sorte de traballar como asesor de dúas persoas moi interesadas en recibir outras visións, dispostas a escoitar e a crer. Isto é importantísimo. Se a actitude do receptor é a de non “me fas falta porque o sei todo”, o produto degrádase, coma todo na vida. Como profesional, non puiden traballar cos clientes que cren sabelo todo.\n“Se non creas un ceo nunca terás crentes”, “comprar é un acto de fe”… Son sentenzas súas. Fai falta inspiración divina para vender?\nNon. Deixemos aos deuses nos seus altares. O que fai falta é esixirse a un mesmo.\nSe comprar é un acto de fe e a sociedade é cada vez máis escéptica, que deben facer as empresas para vender?\nO que teñen que facer é tratar de incrementar a fe.\nNun mundo no que hai tanta información e tanta oferta, para sobrevivir necesitamos facer grandes sínteses. As marcas precisan seducir, e para iso é fundamental a síntese. E é aí onde entra a publicidade… E isto non se ensina nas facultades.\nVostede asegura que nas empresas ten que haber máis pel e menos papel. Menosprézanse as relacións humanas nas empresas?\nNon se menosprezan, simplemente se ignoran. Temos unha idea moi antiga do poder. O exercicio de mandar está cheo de tics do pasado. Fíxase máis a autoridade co tamaño do despacho ca coa capacidade de escoita.\nDaquela como se debe mandar?\nCon menos consultores e máis conversas. Que a unha persoa lle pidan a opinión é tan afagador…\nEn plena era audiovisual, defende a palabra fronte á imaxe. A publicidade non prefire máis a segunda ca a primeira?\nA publicidade nestes momentos é bastante mala. Converteuse nun feito superficial. O que prima é o gag, o chiste, no canto de crear personalidade para a marca. A comunicación, e a publicidade éo, ten dúas frontes: a visual e a verbal. Como na publicidade actual se pensa pouco, óptase pola solución máis doada e inmediata, a visual. Por que? O cerebro esixe máis para escribir ca para crear unha imaxe. Así, a creación de valor para a marca queda en segundo termo a favor do entretemento. Para min, un erro maiúsculo.\nA publicidade debe valerse máis da linguaxe.\nSi. A linguaxe, na medida en que é unha síntese, é un módulo de transmisión de coñecemento pechado. Non dá pé a dúbidas. A imaxe pode ter moitas interpretacións. A min, como o que me gusta é a eficacia, o que me gusta e o que me serve é a expresión verbal.\nPara seducir, unha palabra vale máis ca mil imaxes.\nXusto, convéncese mellor cunha boa palabra ca con mil imaxes.